钦定古今图书集成/明伦汇编/闺媛典/第008卷 > 《江风行》张潮
## 钦定古今图书集成/明伦汇编/闺媛典/第008卷 > 《江风行》张潮

婿贫如珠玉，婿富如埃尘。贫时不忘旧，富日多宠新。
妾本富家女，与君为偶匹。惠好一何深，中门不曾出。
妾有绣衣裳，葳蕤金缕光。念君贫且贱，易此从远方。
远方三千里，思君心未已。日暮情更来，空望去时水。
孟夏麦始秀，江上多南风。商贾归欲尽，君今尚巴东。
巴东有巫山，窈窕神女颜。常恐游此方，果然不知还。